Julkisilla paikoilla masturboineelta voitiin evätä kiväärin hankkimislupa, linjaa hallinto-oikeus tuoreessa ratkaisussaan. Oikeuden päätöksestä kertoo uutispalvelu Edilex.

Poliisilaitos oli hylännyt pienriistan metsästystä harrastaneen, metsästyskiväärille lupaa hakeneen henkilön hakemuksen. Poliisin mukaan syynä oli ampuma-aselain 45. momentin vastainen käytös. Lakipykälän mukaan aseen hankkimislupa voidaan antaa täysikäiselle henkilölle, ”jota terveydentilansa ja käyttäytymisensä perusteella on pidettävä sopivana pitämään hallussaan ampuma-aseita ja aseen osia”.

Hakija oli useiden vuosien ajan ja toistuvasti masturboinut julkisilla paikoilla eri paikkakunnilla. Näistä teoista hänelle oli annettu useita rangaistusvaatimuksia sukupuolisiveellisyyden julkisen loukkaamisen perusteella. Hän oli jatkanut toimintaansa vielä ampuma-aseen hankkimislupahakemukseen liittyvän kuulemisen jälkeenkin, vaikka oli kuulemistilaisuudessa nimenomaan luvannut lopettaa julkisilla paikoilla masturboinnin.

Hallinto-oikeus hylkäsi hakijan valituksen poliisilaitoksen päätöksestä. Hallinto-oikeuden ratkaisun mukaan hakijan käyttäytyminen osoitti piittaamattomuutta lain ja sääntöjen noudattamista kohtaan sekä yleistä elämänhallinnan ja itsehillinnän puutetta. Näin ollen häntä ei käyttäytymisensä perusteella ollut pidettävä sopivana pitämään hallussaan ampuma-aseita ja aseen osia, Edilex kertoo.